12.6.2023
ET
Euroopa Liidu Teataja
C 204/5
Kavandatava raamistiku kohaselt võivad kolleegiumi arvamused lisaks teatavate järelevalveotsustega nõustumisele või mittenõustumisele sisaldada ka tingimusi ja soovitusi, mida kolleegium peab vajalikuks keskse vastaspoole riskijuhtimises esinevate puuduste leevendamiseks (7).
EKP tervitab kavandatavat määrust, kuna see võimaldab kolleegiumi liikmetel täpsustada oma hääle aluseks olevaid kaalutlusi ning juhtida tähelepanu murekohtadele.
Selleks et hääletusprotsessi veelgi tõhustada, tuleks kolleegiumi liikmeid julgustada ka põhjendama oma häält kolleegiumi arvamuse koostamise protsessis, et keskse vastaspoole pädev asutus mõistaks paremini kolleegiumi arvamuses esindatud erinevate kolleegiumi liikmete vaatenurki.
Lõpetuseks toetab EKP keskse vastaspoole pädevale asutusele kehtestatavat põhjendamiskohustust, et otsuses oleks täielikult põhjendatud kõik olulised eriarvamused kolleegiumi arvamusest (8).
EKP hinnangul aitavad kavandatavad meetmed suurendada kolleegiumide pidevat kaasamist ning tagada, et kesksete vastaspoolte järelevalve toetab ja soodustab tõhusat koostööd kõikide asjaomaste asutuste vahel.
EKP toetab kavandatava määruse sätet, mille kohaselt oleks kolleegiumi liikmetel iga-aastasel läbivaatamisel suurem roll, ning soovitab mitte piirata asjaomast rolli üksnes iga-aastase läbivaatamise sageduse ja põhjalikkuse kindlaks määramisega, vaid käsitleda ka sellise läbivaatamise sisulist järelevalvealast fookust.
1.1.2 Koostöö ühistes järelevalverühmades
EKP toetab täielikult ettepaneku aluseks olevat kavatsust luua tegevusloa saanud ELi kesksete vastaspoolte järelevalve läbiviimiseks ühised järelevalverühmad.
Kolleegiumi liikmete aktiivsem kaasamine järelevalve läbiviimisse – eelkõige seoses vastuväidete esitamiseta menetluse kohaldamise läbivaatamise, kohapealsete kontrollide ja iga-aastase läbivaatamisega – aitab tugevdada järelevalvet liidu tasandil.
See aitab kolleegiumi liikmetel põhjalikumalt mõista kesksete vastaspoolte riske ja riskijuhtimist mõjutavaid peamisi arenguid ning seeläbi suurendada kesksete vastaspoolte pädevate asutuste ja kolleegiumi liikmete vahelise dialoogi tõhusust ja tulemuslikkust kogu liidus.
Samuti võimaldab see koondada kesksete vastaspoolte pädevate asutuste ja kolleegiumide ressursse, mis aitab suurendada ELi kesksete vastaspoolte järelevalve kulutõhusust nii riiklike pädevate asutuste kui ka kolleegiumi liikmete hüvanguks.
EKP ei pea siiski vajalikuks luua selleks uut järelevalveorganit, kuna see võib suurendada institutsioonilist keerukust.
Proportsionaalsuse tagamiseks soovitab EKP tugineda kolleegiumide raamistikus olemasolevale koostööle.
Sellest tulenevalt teeb EKP ettepaneku anda kavandatavad ühiste järelevalverühmade ülesanded kolleegiumile ühise järelevalvetegevusena, et kolleegiumi liikmed saaksid osaleda vabatahtlikkuse alusel (põhimõttel, et osalemine ei ole ei kohustuslik ega keelatud).
Kui ükski kolleegiumi liige ei avalda soovi ühises järelevalvetegevuses koos pädeva asutusega osaleda, täidab pädev asutus seda ülesannet üksi.
Selleks et integreerida ühine järelevalvetegevus olemasolevatesse kolleegiumi protsessidesse, soovitab EKP lisada kesksete vastaspoolte pädevate asutuste iga-aastast läbivaatamist käsitlevale aruandele (9) täiendav element, nimelt ühise järelevalvetegevuse kava eelseisva iga-aastase läbivaatamise perioodi kohta.
EKP teeb ettepaneku lisada määrusega kavandatavatele ühiste järelevalverühmade ülesannetele ka ühise järelevalve­ tegevuse, mis hõlmaks sisendi andmist vastuväidete esitamiseta menetluses, mis on seotud keskse vastaspoole võimendustagatiste mudelite muudatuste heakskiitmisega ning ELi keskse vastaspoole pädeva asutuse teostatava igaaastase läbivaatamise ja hindamisega (10).
Ühine järelevalvetegevus peaks asjakohastel juhtudel hõlmama ka arutelugruppe kui täiendavat vahendit keskse vastaspoole riskide ja riskijuhtimismeetmete ühiseks hindamiseks.
Selleks et võimaldada kõikidel asutustel, sealhulgas kolleegiumil, tõhusalt osaleda vastuväidete esitamiseta menetlustes, teeb EKP ettepaneku pikendada asjaomast hindamistähtaega (vt punkt 3.2 allpool).
(7) (8) (9) (10)
Vt kavandatava määruse artikli 1 punkt 12, millega lisatakse Euroopa turu infrastruktuuri määrusesse uus artikli 17b lõike 2 punkt c.
Vt kavandatava määruse artikli 1 punkt 12, millega lisatakse Euroopa turu infrastruktuuri määrusesse uus artikli 17b lõige 3.
Vt kavandatava määruse artikli 1 punkt 16.
Vt kavandatava määruse artikli 1 punkt 16, millega muudetakse Euroopa turu infrastruktuuri määruse artiklit 21.